als_Latn dik_Latn sag_Latn
Drejtori i Përgjithshëm i Policisë së Shtetit, Z.Artan Didi, priti sot në një takim një delegacion të Policisë Fedarale Austriake të kryesuar nga Drejtori i Zyrës Federale për Krimet, Z.Franz Lang.
Në qendër të takimit të zhvilluar, gjatë të cilit morën pjesë edhe Zyrtarë të tjerë të lartë të Policisë së Shtetit, ishte prezantimi i eksperiencave më të mira për organizimin e shërbimeve policore, me qëllim rritjen e standardeve të shërbimit ndaj qytetarëve.
Drejtori i Përgjithshëm i Policisë së Shtetit, duke e falënderuar Drejtuesin e lartë të Policisë Federale Kriminale Austriake për gadishmërinë e shprehur për të ndarë me Policinë Shqiptare eksperiencat e kësaj policie në drejtim të organizimit dhe strukturimit të shërbimeve policore, njëherazi i shprehu mirënjohjen për mbështetjen e dhënë dhe bashkëpunimin e ofruar Policisë së Shtetit në mënyrë të veçantë dhe në kuadër të procesit të ristrukturimit të saj, i cili ka si objektiv parësor përmirësimin e cilësisë së shërbimit ndaj qytetarëve dhe për të qenë pranë tyre për garantimin e një mjedisi të sigurtë.
Gjatë këtij takimi Z.Lang bëri një prezantim të mënyrës së organizimit të shërbimeve policore në Austri, si dhe të procesit reformues të ndërmarrë atje, me qëllim që strukturat policore të jenë sa më efikase për të ofruar sa më shumë rend e siguri për qytetarët.
Drejtuesit e lartë të Policisë Shqiptare dhe asaj Austrike ndanë të njëjtin mendim që punonjësi i policisë në shërbim në rrugë, pranë qytetarëve duhet të jetë i mirëtrajnuar, me qëllim që të jetë përgjegjës si për sigurinë, për hetimin e krimit apo për shkeljet e policisë rrugore.
Po ashtu, Z. Didi dhe Z. Lang vlerësuan nivelin e lartë të bashkëpunimin të deritanishëm mes policive të të dy vendeve, si dhe evidentuan hapat që do të ndërmerren për fuqizimin e mëtejshëm të këtij bashkëpunimi.
© Ministria e Punëve të Brendshme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn